Ha? Er tölva í bílnum? / 05/2005

Ég hef verið afskaplega lítill bílaáhugamaður í gegnum tíðina, sem hefur gert mig utangátta í fjölskyldunni

þar sem bíladellan grasserar. Þetta hefur þó haft þann kost í för með sér að þegar druslurnar sem ég hef átt fengu kvefpest gat ég sent einhvern úr fjölskyldunni undir vélarhlífina til að bjarga málunum. Mér til skelfingar er ég að átta mig á því að þetta snilldarfyrirkomulag heyrir sögunni til.

Þegar nýjasti bíllinn á heimilinu, 99 árgerðin af þýsku gæðastáli, fékk flensu um daginn var hringt í Viðgerðarþjónustu fjölskyldunnar hf og reynt að panta tíma. En þá kom reiðarslagið: „Þú verður að fara til þjónustuaðilans. Þeir komast í tölvuna í bílnum og sjá þar hvað er að.“

Tölvuna í bílnum? Þetta kom alveg flatt upp á mig. Nú hafði ég svo sem heyrt af því að nýjustu og flottustu bílarnir beittu einhvers konar tölvustýringu, en ekki hafði mig grunað að minn ofurvenjulegi bíll væri með eitthvað slíkt. Krónísk bílafóbía mín hafði sjálfsagt gert mig blindan fyrir þessari þróun síðustu ár, en þarna áttaði ég mig á því að hún væri búin að gera fjölskyldumeðlimina algerlega óstarfhæfa undir vélarhlífinni á bílnum mínum.

Bílarnir segja sjálfir frá

Þá var næsta skref að panta tíma fyrir bílinn á verkstæði og þá kom næsta áfall: Það var álíka langur biðtími og hjá sérfræðilækni. Góðu fréttirnar voru hins vegar þær að þegar bíllinn loksins komst á verkstæði tók enga stund að laga hann – tölvan tilkynnti hver bilunin var, sökudólginum var skipt út og bíllinn fékk heilsu á ný. Það er sem sagt ákveðin framför í þessu öllu saman – bílarnir eru farnir að geta sagt frá því sjálfir hvað ami að og ekki lengur þörf á að leita tímunum saman að upptökum bilunarinnar. Þetta merkir þó væntanlega endalok gömlu bíladellukarlanna sem gátu smíðað vélar frá grunni – þeir verða þá að minnsta kosti að halda sig við fornbílana héðan í frá. Maður verður víst að sætta sig við þessa þróun eins og alla aðra og vona að þjónustufyrirtækin spenni ekki verð á viðgerðum upp nú þegar hinn almenni bílskúr er ekki lengur alvöru keppinautur. Það er þó kannski óskhyggja fyrst þessi „sérhæfivæðing“ bílaviðgerða hefur gengið svo langt með tilkomu tækninnar.

Draumur hins smuolíufælna

Það þýðir því sennilega lítið annað en að bíða eftir áframhaldandi tæknivæðingu bílanna og vona að hún muni hafa í för með sér bættari stöðu bíleigenda. Ég gæti til dæmis séð fyrir mér tölvur sem greina möguleg vandamál áður en þau koma upp, en slík forvarnartækni er m.a. notuð í netþjónum. Þá gæti bíltölvan látið eigandann vita með skilaboðum í mælaborði eða jafnvel sent honum tölvupóst eða SMS.

Um leið myndi hún senda upplýsingar um bilun eða væntanlega bilun til gagnagrunna allra verkstæðanna sem þjónusta viðkomandi bíltegund og þeir senda til baka tilboð í viðgerð sem eigandinn getur valið úr. Hann samþykkir svo hentugasta tilboðið á Netinu og þegar verkstæðið fær bílinn vita allir hvaða viðgerð eigi að framkvæma og hvað hún muni kosta.

Það allra flottasta væri náttúrlega ef hægt væri að láta bíltölvuna sjá um að velja besta tilboðið og hentugasta tímann út frá dagatali eigandans. Að sjálfsögðu er slík ofur-sjálfvirkni afskaplega hæpin (hvað ef betri helmingurinn var einmitt búinn að skipuleggja dagstúr þennan dag án þess að skrá það í dagatalið?) en maður má alveg láta sig dreyma. Fyrir smurolíufælnisjúkling eins og mig hljómar ekkert eins vel og að geta látið bílinn sjá um að gera við sig sjálfan.